തഴക്കര കഞ്ചാവ് കേസ്: അന്വേഷണസംഘം കമ്ബത്ത് മാവേലിക്കര: തഴക്കര കഞ്ചാവ് കേസിലെ മുഖ്യ പ്രതി മാവേലിക്കര പുന്നമൂട് എബനേസര് പുത്തന്വീട്ടില് ലിജുഉമ്മനുമായി തെളിവെടുപ്പിന് അന്വേഷണ സംഘം കമ്ബത്തെത്തി. 14 ദിവസത്തെ റിമാന്ഡില് ആലപ്പുഴ ജില്ലാ ജയിലില് കഴിയുന്ന ലിജു ഉമ്മനെ വെള്ളിയാഴ്ചയാണ് കസ്റ്റഡിയില് കിട്ടിയത്. വെള്ളിയാഴ്ച തന്നെ ലിജു ഉമ്മനെയും കൊണ്ട്, ഇയാള് കൊച്ചിയില് താമസിച്ച ഫ്ളാറ്റില് പോലീസെത്തി, ഇയാളുടെ വനിതാസുഹൃത്തിനെയും അനുജനെയും സംബന്ധിക്കുന്ന വിവിധ രേഖകളും സിസിടിവി ദൃശ്യങ്ങളും ശേഖരിച്ചു. ലിജു ഉമ്മന് ചികിത്സ തേടിയ ആസ്റ്റര് മെഡിസിറ്റി ആശുപത്രിയില് നിന്നും പിന്നീട് കൂടുതല് തെളിവുകള് ശേഖരിക്കും. ശനിയാഴ്ച പുലര്ച്ചെയാണ് മാവേലിക്കര സിഐ സി. ശ്രീജിത്തിന്റെ നേതൃത്വത്തിലുള്ള അന്വേഷണ സംഘം കമ്ബത്തിനു തിരിച്ചത്. ഇവിടെ ലിജു ഉമ്മന് താമസിച്ചിരുന്ന ലോഡ്ജില് പരിശോധന നടത്തി. സിസിടിവി ദൃശ്യങ്ങളും ശേഖരിച്ചു. കഞ്ചാവ് നല്കി എന്ന് ലിജു ഉമ്മന് പറയുന്ന മുരുകേശനെ തേടിയാണ് പ്രധാനമായും പോലീസ് കമ്ബത്തെത്തിയത്. മുരുകേശന് എന്നൊരാളെ സംബന്ധിച്ച് ഒരു വിവരവും ലഭിച്ചില്ലെന്നാണ് പോലീസ് പറയുന്നത്. കൂടുതല് തെളിവ് ലഭിച്ചാല് പോലീസ് കമ്ബത്ത് തുടരും. തിങ്കളാഴ്ച വരെയാണ് ലിജു ഉമ്മനെ കസ്റ്റഡിയില് സൂക്ഷിക്കാന് കോടതി അനുവദിച്ചിട്ടുള്ളത്. ലിജു ഉമ്മന് അന്വേഷണവുമായി സഹകരിക്കുന്നില്ലെന്ന് പോലീസ് പറയുന്നു. കമ്ബത്തെത്തിയ ശേഷം ഭക്ഷണം കഴിക്കുന്നില്ല. കമ്ബം നോര്ത്ത് എസ്ഐ വിജയാനന്ദനാണ് അന്വേഷണ സംഘത്തെ സഹായിക്കുന്നത്. സീനിയര് സിപിഒമാരായ സിനു വര്ഗീസ്, പ്രതാപ ചന്ദ്രമേനോന്, സുധീഷ്, സിപിഒമാരായ ഗോപകുമാര്, അരുണ്ഭാസ്കര്, ജവഹര്, മുഹമ്മദ് റിയാസ് എന്നിവരും അന്വേഷണ സംഘത്തിലുണ്ട്. ഇതിനിടയില്, ലിജു ഉമ്മനില് നിന്നും പോലീസിന് ലഭിച്ച വ്യാജ ആധാര് കാര്ഡിനെ സംബന്ധിച്ച അന്വേഷണവും പുരോഗമിക്കുന്നുണ്ട്.